INFORMACINĖS VISUOMENĖS PLĖTROS KOMITETO PRIE SUSISIEKIMO MINISTERIJOS DIREKTORIAUS

Į S A K Y M A S

DĖL INFORMACINĖS VISUOMENĖS PLĖTROS KOMITETO PRIE LIETUVOS RESPUBLIKOS VYRIAUSYBĖS DIREKTORIAUS 2008 M. gruodžio 1 D. ĮSAKYMO Nr. T-228 „DĖL valstybės informacinių išteklių sąveikumo platformos FUNKCIONAVIMO TAISYKLIŲ PATVIRTINIMO“ PAKEITIMO

2013 m. gegužės 29 d. Nr. T-74

Vilnius

1. Pakeičiu Valstybės informacinių išteklių sąveikumo platformos funkcionavimo taisykles, patvirtintas Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. gruodžio 1 d. įsakymu Nr. T-228 „Dėl Valstybės informacinių išteklių sąveikumo platformos funkcionavimo taisyklių patvirtinimo“ (Žin., 2008, Nr. 145-5850; 2013, Nr. 12-599):

1.1. išdėstau 35.1 punktą taip:

„35.1. pagal gautą informaciją apie mokėjimus į Apmokėjimo tarpininko sąskaitą ir / ar turimą informaciją elektroninės paslaugos kortelėje (kurią VIISP paslaugų gavėjas, naudodamasis VIISP savitarnos srities priemonėmis, sukuria konstruodamas elektroninę paslaugą savitarnos srityje) atlieka mokėjimus atitinkamai į:

35.1.1. VIISP paslaugų gavėjo raštu (faksu, elektroniniu paštu) Apmokėjimo tarpininkui nurodytą mokėjimo gavėjo sąskaitą per terminą, ne ilgesnį kaip 45 dienos nuo mokėjimo įskaitymo į Apmokėjimo tarpininko sąskaitą momento, jei nenustatytas kitoks terminas VIISP paslaugų sutartyje;

35.1.2. Valstybinės mokesčių inspekcijos biudžeto pajamų surenkamąją sąskaitą – per Apmokėjimo tarpininko ir Valstybinės mokesčių inspekcijos sutartyje nustatytą terminą;“;

1.2. išdėstau VI skyrių taip (buvusius 52–88 punktus laikau 54–90 punktais):

„VI. KONSTRAVIMO VIISP PASLAUGA

45. Konstravimo paslaugos tikslas – sudaryti VIISP paslaugų gavėjams sąlygas VIISP aplinkoje, naudojantis Taisyklių 4.1–4.3 ir 4.5–4.7 punktuose nurodytomis VIISP paslaugomis, kurti ir talpinti IRT priemones, reikalingas VIISP paslaugų gavėjams teikti elektronines paslaugas arba tokių paslaugų procesų sudėtinių dalių rezultatus (toliau – VIISP priemonės).

46. Naudodamiesi VIISP priemonėmis VIISP paslaugų gavėjai gali:

46.1. kurti, diegti ir derinti VIISP paslaugų gavėjų teikiamų elektroninių paslaugų veiklos procesus arba jų sudėtines dalis;

46.2. vykdyti VIISP paslaugų gavėjų teikiamų elektroninių paslaugų veiklos procesus ir stebėti jų veiklos ataskaitas;

46.3. administruoti įdiegtus VIISP paslaugų gavėjų teikiamų elektroninių paslaugų veiklos procesus.

47. Institucija, ketinanti naudotis Konstravimo paslauga, parengia planuojamos teikti elektroninės paslaugos paraišką (toliau – Paraiška) (Paraiškos forma pateikiama Taisyklių 4 priede) ir, suderinusi su VIISP valdytoju, pateikia Paraišką derinti institucijoms, kurių tvarkomi duomenys bus naudojami teikiant Paraiškoje nurodytą elektroninę paslaugą. Jeigu teikiant Paraiškoje nurodytą elektroninę paslaugą numatoma naudoti asmens duomenis, Paraiška pateikiama derinti ir Valstybinei duomenų apsaugos inspekcijai.

48. Paraiškos turinį sudaro šios dalys:

48.1. bendroji informacija. Šioje dalyje nurodoma: elektroninės paslaugos gavėjai (fiziniai arba juridiniai asmenys), paslaugos teikėjo pavadinimas, kontaktinio asmens, kuris gali suteikti informaciją apie paslaugos kūrimą ir teikimą, vardas, pavardė, pareigos, telefono numeris ir elektroninio pašto adresas;

48.2. informacija apie elektroninę paslaugą. Šioje dalyje nurodoma: elektroninės paslaugos pavadinimas, teisės aktas, kuriuo vadovaujantis teikiama elektroninė paslauga, asmens duomenų tvarkymo tikslas bei suteiktos VIISP paslaugų gavėjo elektroninės paslaugos rezultatas (pvz., išduotas leidimas). Šioje dalyje gali būti aprašomos kelios elektroninės paslaugos, jei jų teikimo procesai susiję (pvz., licencijos ir jos dublikato išdavimas);

48.3. duomenų teikėjai ir jų teikiami duomenys. Šioje dalyje nurodoma informacija apie duomenų teikėjus, kurių tvarkomi duomenys bus naudojami teikiant elektroninę paslaugą: pavadinimas, duomenų teikėjo valdomo registro arba informacinės sistemos, kurioje tvarkomi duomenys bus naudojami teikiant elektroninę paslaugą, pavadinimas ir registravimo Registrų ir valstybės informacinių sistemų registre kodas, konkretūs duomenų teikėjų tvarkomi duomenys, kurie bus naudojami teikiant elektroninę paslaugą (arba tokių duomenų grupės, jeigu visų duomenų nurodyti nėra galimybės), ir tokių duomenų (arba jų grupių) saugojimo terminas. Šioje dalyje turi būti aprašomi visi duomenų teikėjai, jeigu teikiant elektroninę paslaugą numatoma naudoti kelių duomenų teikėjų tvarkomus duomenis;

48.4. elektroninės paslaugos teikimo procesas. Šioje dalyje trumpai aprašomas paslaugos teikimo procesas ir esminiai paslaugos teikimo žingsniai (pvz., prašymo užpildymas ir pateikimas, duomenų patikrinimas, duomenų patikslinimas, sprendimo priėmimas, rezultato pateikimas ir t. t.), nurodomos paslaugos teikimo išimtys arba sąlygos, kai nutraukiamas jau pradėtas paslaugos teikimo procesas (pildoma tik jei yra specifinių sąlygų), nurodoma, kurios iš Taisyklių 4.1–4.3 ir 4.5–4.7 punktuose nurodytų VIISP paslaugų bus naudojamos kuriant VIISP priemones;

48.5. VIISP priemonių kūrimo finansavimas. Šioje dalyje nurodomas subjektas, kuris padengs VIISP priemonių kūrimo išlaidas (nurodant lėšų šaltinį), trumpai aprašomi VIISP valdytojo ir VIISP paslaugų gavėjo santykiai vykdant VIISP priemonių kūrimo darbus: nurodoma, kas ir kaip vykdys VIISP priemonių specifikavimą, VIISP priemonių diegėjo parinkimą ir jo veiklos priežiūrą, rezultatų priėmimą ir panašiai.

49. Suderinus Paraišką su Taisyklių 47 punkte nurodytomis institucijomis, sudaroma VIISP paslaugų sutartis.

50. Sudarius VIISP paslaugų sutartį arba atlikus sudarytos VIISP paslaugų sutarties keitimą, pagal Paraiškoje pateiktą informaciją rengiama VIISP priemonių detali specifikacija ir kuriamos VIISP priemonės.

51. VIISP valdytojas Portale skelbia elektroninių paslaugų sąrašą, kurias VIISP paslaugų gavėjai teikia naudodamiesi VIISP priemonėmis (toliau – Sąrašas). Sąraše nurodoma: elektroninės paslaugos eilės numeris sąraše, elektroninę paslaugą teikiančio VIISP paslaugų gavėjo pavadinimas, elektroninės paslaugos pavadinimas, kontaktinio asmens, kuris gali suteikti detalesnės informacijos apie elektroninę paslaugą, vardas, pavardė, pareigos, telefono numeris ir elektroninio pašto adresas, Paraiškos, kuria inicijuotas elektroninės paslaugos kūrimas, data ir numeris, glausta informacija apie tai, kas gali naudotis elektronine paslauga, elektroninės paslaugos rezultatas ir kt.

52. VIISP paslaugų gavėjui, kuriam teikiama Konstravimo paslauga, mutatis mutandis taikomos Taisyklių 13 punkto nuostatos.

53. VIISP valdytojui teikiant Konstravimo paslaugą mutatis mutandis taikomos Taisyklių 14 punkto nuostatos.“;

1.3. išdėstau 4 priedą nauja redakcija (pridedama).

2. Nustatau, kad šis įsakymas įsigalioja nuo 2013 m. liepos 1 d.

Direktoriaus pavaduotoja,

pavaduojanti direktorių	Ieva Žilionienė

SUDERINTA

Vidaus reikalų ministerijos

2013-05-16 raštu Nr. 1D-4883(3)

Valstybės informacinių išteklių sąveikumo platformos funkcionavimo taisyklių

4 priedas

(Informacinės visuomenės plėtros komiteto prie Susisiekimo ministerijos direktoriaus 2013 m. gegužės 29 d. įsakymo Nr. T-74 redakcija)

/nurodomas elektroninės paslaugos pavadinimas/ PASLAUGOS PARAIŠKA

Atributo pavadinimas	Atributo aprašymas
Bendroji informacija
Paslaugos gavėjas	/nurodoma, kam teikiama elektroninė paslauga: fiziniams ar juridiniams asmenims/
Paslaugos teikėjo pavadinimas	/nurodomas paslaugos teikėjo pavadinimas/
Kontaktinio asmens vardas ir pavardė	/nurodomi kontaktinio asmens vardas ir pavardė/
Kontaktinio asmens pareigos	/nurodomos kontaktinio asmens pareigos/
Kontaktinio asmens telefono numeris	/nurodomas kontaktinio asmens telefono numeris pagal tokią formą: +370 (5) 123 4567/
Kontaktinio asmens el. pašto adresas	/nurodomas kontaktinio asmens el. pašto adresas/
Informacija apie elektroninę paslaugą
Paslaugos pavadinimas	/nurodomas elektroninės paslaugos pavadinimas/
Paslaugos teikimo teisinis pagrindas	/nurodomas įstatymo, Lietuvos Respublikos Vyriausybės nutarimo, įsakymo ar kito teisės akto, reglamentuojančio elektroninės paslaugos teikimą, straipsnis arba punktas ir teisės akto paskelbimo šaltinis/
Asmens duomenų tvarkymo tikslas	/nurodomas asmens duomenų tvarkymo tikslas (pildoma, jei yra tvarkomi asmens duomenys)/
Suteiktos paslaugos rezultatas	/nurodomas suteiktos paslaugos rezultatas/
Duomenų teikėjai ir jų teikiami duomenys
Duomenų teikėjo pavadinimas	/nurodomas duomenų teikėjo, kurio valdomi duomenys reikalingi paslaugai suteikti, pavadinimas/
Registro ar informacinės sistemos pavadinimas	/nurodomas duomenų teikėjo valdomo informacinio ištekliaus (informacinė sistema, registras ar kita), iš kurio bus teikiami duomeny, reikalingi paslaugai suteikti, pavadinimas arba fizinių ar juridinių asmenų grupės, teiksiančios duomenis /
Registro ar informacinės sistemos registravimo Registrų ir valstybės informacinių sistemų registre kodas	/nurodomas registro arba informacinės sistemos registravimo Registrų ir valstybės informacinių sistemų registre kodas/
Gaunami duomenys ar jų grupės	/nurodomi visi iš informacinių išteklių arba fizinių ir juridinių asmenų gaunami duomenys (arba teikiamų duomenų grupės, jeigu visų duomenų nurodyti nėra galimybės)/
Duomenų saugojimo terminas	/nurodomas visų gaunamų duomenų (arba jų grupių) saugojimo terminas/
Elektroninės paslaugos teikimo procesas
Paslaugos teikimo procesas	/trumpai aprašomas paslaugos teikimo procesas ir esminiai paslaugos teikimo žingsniai/
Specifinės paslaugos teikimo sąlygos	/nurodomos paslaugos teikimo išimtys arba sąlygos, kai nutraukiamas jau pradėtas paslaugos teikimo procesas; pildoma tik jei yra specifinių sąlygų/
Paslaugos teikimo procese naudojamos VIISP paslaugos	/nurodoma, kokios VIISP paslaugos bus naudojamos konstruojant paslaugą: duomenų perdavimo paslauga, tapatybės nustatymo paslauga, apmokėjimo paslauga, konstravimo paslauga, teikiamų elektroninių paslaugų stebėsenos paslauga, skaitmeninio turinio valdymo bei elektroninių paslaugų aprašų talpinimo VIISP paslauga, elektroninių pranešimų ir elektroninių dokumentų pristatymo paslauga/
VIISP priemonių kūrimo finansavimas
Kūrimo išlaidas padengiantis subjektas	/nurodomas subjektas, kuris padengs kūrimo išlaidas, ir lėšų šaltinis/
Paslaugos kūrimo eiga	/trumpai aprašomi VIISP valdytojo ir Paslaugos teikėjo santykiai vykdant paslaugos kūrimo darbus: nurodoma, kas ir kaip vykdys Paslaugos specifikavimą, Paslaugos diegėjo parinkimą ir jo veiklos priežiūrą, rezultatų priėmimą ir panašiai/

_________________